BOZOR IQTISODIYOTI ShAROITLARIDA AHOLIGA KOMMUNAL XIZMAT KO‘RSATIShNI TAKOMILLAShTIRISh ChORA-TADBIRLARI TO‘g‘RISIDA

Vazirlar Mahkamasi qayd etadiki, aholining farovonligini oshirish yo‘liga muvofiq respublikada uy-joy-kommunal xo‘jaligining moddiy bazasini rivojlantirish, aholini uning xizmatlari bilan o‘z vaqtida va sifatli ta’minlash uchun qulay sharoitlar yaratish bo‘yicha muayyan ishlar qilingan.
 Shu bilan birga, ushbu sohadagi iqtisodiy islohotlar sust sur’atlar bilan bormoqda, bozor iqtisodiyoti sharoitlarida uning faoliyat ko‘rsatishi uchun zarur sharoitlar yaratilmagan, muqobil kommunal korxonalar tashkil etilmagan, ko‘rsatilayotgan xizmatlarga narx belgilash tizimini takomillashtirishga muhtoj, xizmatlar sifati esa aholining haqli e’tirozlariga sabab bo‘lmoqda.
 Kommunal xizmat ko‘rsatish xodimlari mehnatiga haq to‘lash va rag‘batlantirish bilan bog‘liq masalalar mutlaqo hal etilmagan.
 Samarali ijtimoiy siyosat izchil amalga oshirilishini ta’minlash, bozor iqtisodiyoti sharoitlarida uy-joy-kommunal tarmog‘i faoliyatini takomillashtirish maqsadida Vazirlar Mahkamasi qaror qiladi:
 1. O‘zbekiston Respublikasi Kommunal xizmat ko‘rsatish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining uy-joy-kommunal tarmog‘ida bozor munosabatlarini shakllantirishga doir ishlari qoniqarsiz deb hisoblansin.
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining hamda “Davarxitektqurilish” qo‘mitasi joylardagi organlarining turar-joylar va ijtimoiy-madaniy ahamiyatga ega bo‘lgan obyektlarni ichimlik suvni, gazni hisobga olish priborlari o‘rnatilgan holda foydalanishga qabul qilish borasidagi ishi qoniqarsiz ekanligi qayd etilsin hamda belgilangan tartib buzilganligi uchun rahbarlar shaxsan javobgar ekanliklari to‘g‘risida ogohlantirilsin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari O‘zbekiston Respublikasi Kommunal xizmat ko‘rsatish vazirligi bilan birgalikda 1997-yil davomida uy-joy fondiga xizmat ko‘rsatish va uni tuzatish tizimini takomillashtirish chora-tadbirlarini amalga oshirsinlar, bunda uy-joylardan foydalanish tashkilotlari tarkibida uy-joy fondini saqlash va tuzatish hamda aholiga tegishli xizmatlar ko‘rsatish bo‘yicha tuzatish-foydalanish bo‘linmalari tashkil etilgan holda ushbu tashkilotlarni xo‘jalik hisobiga o‘tkazishni nazarda tutsinlar.
 4. O‘zbekiston Respublikasi Kommunal xizmat ko‘rsatish vazirligi Mehnat vazirligi va Moliya vazirligi bilan birgalikda uy-joy-kommunal xo‘jaligiga xizmat ko‘rsatish bo‘yicha normativlarni, joriy yilning oxirigacha tarmoqni ushbu normativlar bo‘yicha mehnatga haq to‘lashga bosqichma-bosqich o‘tkazishni nazarda tutgan holda, ishlab chiqsin va tasdiqlasin. Bunda kommunal xizmat ko‘rsatish ayrim xizmatlari xodimlarini mehnatga haq to‘lashning vaqtbay shaklidan ishbay shakliga o‘tkazishni nazarda tutsin.
 Toshkent shahar hokimligi O‘zbekiston Respublikasi Kommunal xizmat ko‘rsatish vazirligi bilan birgalikda bir nechta uylarga xizmat ko‘rsatishning oilaviy, brigada pudratini eksperiment tariqasida joriy etsin.
 5. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari uy-joy-kommunal xizmatlariga tariflarni tasdiqlashda xarajatlar tarkibi bo‘yicha mavjud normativ-uslubiy hujjatlarga qat’iy amal qilsinlar, bunda xarajatlarni izchil qisqartirishni nazarda tutsin.
 O‘zbekiston Respublikasi Monopoliyaga qarshi kurashish qo‘mitasi tarmoqning o‘ziga xosligini hisobga olgan holda davlat tomonidan tartibga solinishi lozim bo‘lgan kommunal xizmatlarga narxlarni (tariflarni) shakllantirish va qo‘llashning asoslanganligi ustidan nazoratni amalga oshirsin. Tariflarni shakllantirish va qo‘llash tartibi buzilishi hollari aniqlangan taqdirda aybdorlarga nisbatan raqobat to‘g‘risidagi qonun hujjatlarida nazarda tutilgan sanksiyalar qo‘llanilsin.
 6. Toshkent shahar hokimligi, O‘zbekiston Respublikasi Kommunal xizmat ko‘rsatish vazirligi:
 1997-yilda Toshkent shahrida ikkita uyni avtonom ravishda issiqlik bilan ta’minlash yuzasidan eksperiment o‘tkazsinlar. Eksperiment natijalarini tahlil qilish asosida uylar (xonadonlar)ni issiqlik bilan ta’minlashning amaldagi tizimini yanada takomillashtirish yuzasidan Vazirlar Mahkamasiga takliflar kiritsinlar;
 Toshkent shahrining faoliyat ko‘rsatayotgan korxonalari negizida chet el firmalarini jalb etgan holda suv, gaz, issiqlik energiyasini hisobga olish priborlarini tayyorlash, plastmassa trubalar ishlab chiqarish bo‘yicha korxonalar tashkil etsinlar.
 8. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I.H. Jo‘rabekov zimmasiga yuklansin.